S. Björn Blöndal bíður rólegur eftir nýjum tölum . Vísir / Daníel „ Það er ekkert að marka þetta , “ segir S. Björn Blöndal , oddviti Bjartrar Framtíðar , um fyrstu tölur í borgarstjórnarkosningunum sem birtust nú fyrir skemmstu . Björt framtíð er með 14,8 prósent fylgi , sem er talsvert minna en flokkurinn mældist með í skoðanakönnunum . Flokkurinn fær tvo borgarfulltrúa en Besti flokkurinn , sem er fyrirrennari Bjartrar framtíðar var með fimm fulltrúa á kjörtímabilinu sem nú er að ljúka . „ Ég held að okkar fólk hafi farið í „ bröns “ áður en það fór á kjörstað og því koma atkvæðin þeirra seinna , “ segir hann léttur . Hann segir sitt fólk í Bjartri framtíð ekki hafa áhyggjur af þessum tölum . „ Nei , við erum bara að skemmta okkur hérna á Hótel Borg . Stemningin verður fín fram eftir nóttu , ég er alveg viss um það . Við bíðum bara eftir því að fleiri atkvæði verði talin , “ segir hann .